**GAIRĖS**

**2018 m. Lietuvos 100-mečio dainų šventės „Vardan tos...“**

**Folkloro dienos „Didžių žmonių žemė“**

**DALYVIAMS**

**BENDROSIOS SĄLYGOS**

Folkloro diena „Didžių žmonių žemė“ vyks liepos 3 d. Pilių teritorijoje, Bernardinų sode.

 Programoje dalyvauja folkloro ansambliai, dainininkų, tradicinių muzikantų grupės, tautodailės ir amatų meistrai, kitų etninės kultūros tradicijų žinovai.

 Primename, kad:

1. Norintys dalyvauti Folkloro dienoje privalo užsiregistruoti savo savivaldybėje (žr. http://www.dainusvente.lt/lt/koordinatoriams/

2. Folkloro ansambliai apžiūrai rengia 20 min. programą, dainininkų, tradicinių muzikantų grupės – iki 10 min.

3. Programa turi atitikti tradicinės kultūros sampratą, pateikiamos medžiagos stiliaus, kokybės reikalavimus ir atliepti bendrai Folkloro dienos temai.

4. Dainų šventės dalyviai bus atrenkami apžiūrose (žr. <http://www.dainusvente.lt/lt/dalyviams/folkloro-diena/> Folkloro dienos dalyvių apžiūrų grafikas).

 Pateikiame šventės turinio gaires, tikime, padėsiančias atrasti savą prieigą prie Jums aktualių temų, minčių, kurias norėtumėte plėtoti kolektyvo rengiama programa.

**ŠVENTĖS TURINYS**

Renginio pavadinimas ir ašis – **„didžių žmonių žemė“**.Tai „Tautiškos giesmės“ eilutės „Lietuva, Tėvyne mūsų, Tu **didvyrių žeme**...“ perkeitimas į bendresnę, visus žmones, nežiūrint jų socialinės padėties, paskirties, amžiaus, abi lytis ir kitus lygmenis jungiančią sąvoką.

Lietuvos žemes įgyveno, istorinę Lietuvos valstybę sukūrė ir naujaisiais laikais ją atkūrė

**didūs žmonės** – vyrai ir moterys, jauni ir subrendę, iš kaimų ir miestų, minčių, ryžto ir jėgų sėmęsi iš protėvių ir žymiausių pasaulio universitetų.

Šventės programos turinį sudarys keli tarpusavyje susipinantys dėmenys, į kuriuos atsižvelgiant, pasirenkant išeities tašku, galėtų būti sudaromos ir folkloro kolektyvų programos. Tai:

* Žmogaus dėmuo;
* Simbolinis, mitologinis dėmuo;
* Istorinis, Laisvės, Lietuvos nepriklausomybės atkūrimo, dėmuo;
* „Tautiškos giesmės“ dėmuo.

ŽMOGAUS DĖMUO

Tai svarbiausias turinio laukas. Jį skirstytume į siauresnes dalis:

**Žmogaus samprata mūsų tradicijoje**

Sandara, žmogus kaip pasaulio modelis: kūnas – siela / dvasia; kairė – dešinė, vidus – išorė, viršus – apačia, viršus – vidurys – apačia (kaip dangus – žemė – požemis).

Kūnas ir jo dalys, tiesioginė ir simbolinė paskirtis (galva – akys, nosis, liežuvis etc., stuburas, širdis, rankos – pirštai, delnas, sauja, alkūnė etc., pilvas, vidaus organai, kraujas, kojos, etc.).

Amžiaus tarpsniai (kūdikystė, vaikystė, jaunystė, branda, senatvė), lytys, jų suvokimas, paskirtis šeimos, bendruomenės sanklodoje, tradicinis šių sluoksnių vertinimas.

Sveikata (kūno ir dvasios), ligos, gydymas.

Virsmo būsenos: nėštumas ir gimdymas, gimimas, iniciacijos, vedybos, mirtis.

Žmogaus gebėjimai, talentai, galios.

Išskirtiniai žmonių vaidmenys tradicijoje: bobutė, elgeta, gydytojas-žiniuonis, skerdžius, kalvis, muzikantas etc.

Atrodymas, apranga ir t. t.

*Tradicinės kultūros suvokimas apie žmogų, žmogaus sukūrimo, atsiradimo, jo gyvenimiškos patirties, išminties, dorovės, vystymosi motyvai atsiskleidžia etiologinėse sakmėse, mįslėse, patarlėse, apeiginėse giesmėse, kitose tautosakos rūšyse, žiniose apie žmogaus sveikatą, gydymą, ugdymą, papročiuose, tikėjimuose, ir t.t.*

**Žmogiškumas, žmogiškoji būtis, vertybės**

Ypatybės ir siekiai, žmones darantys didžius:

* dora, gėris, darbštumas, teisingumas, sąžiningumas, nesavanaudiškumas, pasirengimas ginti silpnesnį, skriaudžiamą, savo vertybes, Tėvynę; visos vertintinos, sektinos ir siektinos žmonių ypatybės;
* bendruomenei, visuomenei svarbių idėjų kėlimas ir jų įgyvendinimas;
* teigiamų nuostatų į pasaulį, savo šalį, kraštą, aplinką, žmones skleidimas, kūrybiškumo, grožio plėtojimas...
* darbai, veiklos – tarp jų susijusios su dainavimo, šokio, muzikavimo, pasakojimo, meistrystės ir kitomis tradicijomis.

Tai, kas laikytina matu, pavyzdžiu:

* kiekviename amžiaus tarpsnyje (vaiko, jaunuolio, brandaus žmogaus, senolio);
* moters ar vyro, kiekvieno šeimos nario, tam tikros veiklos, profesijos atstovo gyvenime;
* turint vieną ar kitą vaidmenį bendruomenėje ar visuomenėje (valdovo / vadovo, kario, žynio, ūkininko, elgetos);
* žmogaus būties sanklodoje – kasdieniame ir šventame, medžiagiškame ir dvasios būvyje (kūno, jausmų ir sielos lygmenyse);
* veiklose.

Tai, kas atsiskleidžia požiūriuose, elgesyje, žmonių santykiuose:

* su mažesniu, silpnesniu, jaunesniu / stipresniu, viršesniu, vyresniu;
* savoje bendruomenėje, su lygiaverčiais;
* su kitos lyties, tautybės žmonėmis;
* šeimoje;
* su aplinka: gyvūnais, augalais, žeme, vandeniu, maistu, kitomis gėrybėmis, turtu;
* požiūriuose į darbą, namus, Tėvynę, tradicijas, į tai, kas laikoma šventybe.

*Programų pagrindu gali būti pasirenkamos tradicijų skelbiamas dorovės, moralės nuostatos, atsispindinčios papročiuose, tikėjimuose, elgesio taisyklėse, visa tai gali būti išryškinama pateikiant, sugretinant teigiamos ir neigiamos laikysenos, elgsenos pavyzdžius.*

**Išskirtinės asmenybės, konkretūs žmonės**

Istorinės asmenybės – Lietuvos valdovai, didikai, svarbūs valstybės žmonės, aprašyti istoriniuose šaltiniuose, minimi tautosakoje.

Tautinio sąjūdžio įkvėpėjai ir nepriklausomos valstybės kūrėjai, kurių veikla plėtojosi drauge su savos žemės ir tautos dvasinio paveldo pažinimu, jo rinkimu ir skelbimu ir kurių darbų pėdsakai dar gyvi dabarties žmonių atmintyje (Jonas Basanavičius, Kazys Grinius, Matas Slančiauskas etc.)

Mokslo, kultūros šviesuoliai, rašytojai ir poetai, dailininkai, kompozitoriai, knygnešiai, mokytojai, visi savo gimtinėje, krašte, valstybėje prisidėję prie mūsų tautos ugdymo, jos kultūros vertybių užrašymo, gaivinimo, įprasminimo – savo šaknų stiprinimo.

Žymūs šių laikų etninės kultūros žmonės – tyrinėtojai, užrašinėtojai, folkloro, tradicijų gaivintojai (Norbertas Vėlius, Gintaras Beresnevičius, Kazys Grigas, Vacys Milius, Jonas Dovydaitis etc.).

Pateikėjai (atlikėjai, žinovai, meistrai...) – visų laikų žmonės, iš kurių užrašyta didesni ar mažesni kiekiai vertingos medžiagos, įskaitant plačiai žinomus šalies mastu ir palikusius reikšmingą indėlį savo vietai.

*Programos rengimo tikslams galima pasirinkti vieną ar kelias konkrečias asmenybes, ypač jei jos susijusios su jūsų gyvenamąja vieta, ir kalbėti apie jų gyvenimą (tikslus, nuostatas, savybes ir kas pasiekta, nuveikta) ir / arba remtis jų surinkta, skelbta, tirta tautosakos, papročių, amatų ar kita paveldėtos kultūros medžiaga.*

**„Paprasti“ žmonės**, galį būti pavyzdžiu kitiems

Paprasti kariai, sukilėliai, partizanai, tremtiniai, ne kartą kovoję ir atkovoję mūsų Lietuvą.

XIX–XX a. pr. lietuvybės skleidėjų, tarpukario kultūrinių, patriotinių, politinių draugijų nariai.

Paprasti žmonės, per šimtmečius iš kartos į kartą perdavę vienintelę tokią tautos išmintį, jauseną, pasaulio regą ir klausą, visi tėvai bei motinos, savo šeimoje diegę pagarbos praeičiai, gamtai ir žemei, šeimai, žmonėms ir Tėvynei, atsakomybės dėl jos ateities jausmus.

Kiekvienas žmogus, taip pat ir šiandienos, esantis čia ar už Lietuvos ribų, savo darbais, meistryste, ūkininkavimu, kūriniais, gebėjimais dainuoti, šokti, pasakoti ir kitais prisidedantis prie savos žemės ir žmonių klestėjimo.

Žmonių patirtys ir būdai ištverti, nugalėti sunkumus – nepriteklių, badą, netektis, tremtį, karą ir pokarį, rezistenciją ir pan., taip pat išradingumu, pagalba, darbu, dainomis, kūryba ir kitomis priemonėmis.

*Siūlytina remtis konkretaus asmens, šeimos, jų istorijos, patirties, vertybių perdavimo, dvasinės laikysenos pavyzdžiu arba bendrųjų mūsų tradicijos diegiamų vertybinių nuostatų, pabrėžiamų vietos pateikėjų, kitų šaltinių, pagrindu. Dainas, kitą tautosakos medžiagą taikyti prie pasakojimo istorinio laikotarpio (pvz., pasakojimus apie partizanus, tremtį sieti su juos atitinkančiomis dainomis).*

**Žmonės – tautosakos veikėjai**

Mitinės, legendinės, istorinės mūsų praeities herojai – kalnus, upes ir ežerus supylę milžinai, legendiniai kunigaikščiai, karžygiai, įvaizdinti mūsų padavimuose ir dainose.

Karo, kovos, pasipriešinimo, mirties ir išlikimo motyvai, įvairių laikotarpių dainų – nuo seniausių laikų iki sukilimų, partizanų, tremtinių ir pan. – herojai.

Drąsūs, teisingi, dori, jautrūs ir kitokie aukšto vertybinio lygmens pasakų, sakmių veikėjai – žmonės ar jų savybėmis apdovanoti gyvūnai, jų poelgiai (taip pat lyginant su menkaverčiais, žiauriais, neteisingais veikėjais, jų poelgiais).

Žmogaus vertybines nuostatas per požiūrį į darbą, šeimą ir bendruomenę, namų aplinką, gamtą ir pan. atsispindinčios dainos, sakytinė tautosaka, papročiai, tikėjimai.

Žmogaus aktyvumą, veiklumą, gyvybingumą iškeliančios dainos, pasakojimai, kitos tautosakos, etninės kultūros formos.

*Programų išeities tašku gali būti pasirinktos krypties vienos ar kelių rūšių tautosakos, kita etninės kultūros, rašytinių dokumentų, biografinių pasakojimų medžiaga, pateikta grindžiant minties vystymo, stiliaus vientisumo, kompozicijos dėsniais.*

SIMBOLINIS, MITOLOGINIS DĖMUO

* Aktyvusis, vyriškasis, pradas – kaip pasaulio judėjimo, vystymosi, kūrybos, augimo, gerovės siekimo principas;
* Ugnis – amžinybės simbolis, žmogaus sielos karščio, valios, drąsos, užsidegimo, kūrybos galių metaforinė išraiška;
* Perkūnas, kaip dangiškosios ugnies įkūnijimas, teisingumo vykdytojas, karo ir karių globėjas, kovotojas su tamsos jėgomis (tarp jų – folkloriniu velniu...);
* Vytis – veržlumo, ryžto, šviesos, dvasios, dangiškojo pasaulio kario, taip pat valstybingumo simbolis, sujungiantis skirtingų epochų Lietuvą, praeities ir mūsų visuomenę, platų politinių, idėjinių srovių spektrą;
* Protėviai, kaip stiprybės, tautos tęstinumo, gerovės pamatas, žmogaus gyvenimo pagalbininkai, jų vaidmuo kovoje, karo lauke (vėliavos simbolinės prasmės);
* Darna – žmogaus ir pasaulio, kūno ir dvasios, vyriškojo ir moteriškojo pradų pusiausvyra, užtikrinanti žmogaus esybės ir jo gyvenimo pilnatvę.

*Šiuos simbolinius dėmenis numatoma pabrėžti bendrojoje Folkloro dienos programoje, tačiau ir folkloro ansambliai gali ir yra kviečiami juos pasirinkti savo programų ašimi.*

ISTORINIS, LAISVĖS, LIETUVOS NEPRIKLAUSOMYBĖS ATKŪRIMO DĖMUO

Minėsime Lietuvos valstybės atkūrimo 100-metį, tačiau neturime išleisti iš akių, kad tai palyginus tik nedidelė jos gyvavimo atkarpa, kuri neturėtų prasmės, jei Lietuvos valstybės raida neapimtų ištakų, susikūrimo, klestėjimo, nuosmukių, valstybingumo praradimų ir atkūrimų istorijos.

Anot Dariaus Kuolio, tai laiko srautas, apimantis visą genčių, tautos, Lietuvos valstybės istorinį vyksmą nuo jos ištakų (Mindaugo, Vytauto Lietuva) iki 1990 m. Kovo 11-osios. Šio srauto viduryje – Vasario 16-osios Lietuva, gyvavusi iki 1940 m. Tai – laisvės pasakojimai:

Laisvų žmonių (valstiečių) valstybės idėja, kur laisvi piliečiai patys susikuria bendrabūvio taisykles („Kas neša naštą, tas turi žinoti, dėl ko neša.“ – Simonas Daukantas);

Įstatymai ir bičiulystė – Vaidevučio valstybės kūrimo mitas (midaus gėrimo apeiga);

Lietuvos istorija – kovos už laisvę istorija (Motiejus Strijkovskis);

Mirtis už laisvę – prasminga (Pilėnai);

*„Liaudies kultūra“, 2016, nr. 4*

*Ruošiant programas Folkloro dienai būtų galima atsispirti nuo to, kaip valstybės tapsmas buvo susijęs su žmogumi: tai ir pačių žmonių įkvėpti, žmones sutelkę tikslai, veiksmai, įvykiai, pasiekti laimėjimai, konkretūs vietai, kraštui, regionui, šaliai svarbūs istoriniai laikotarpiai, per kuriuos atsiskleidė žmonių ryžtingumas, drąsa, pasiaukojimas, išryškėjo tam tikros asmenybės ir kaip tai atsispindi išlikusiuose pasakojimuose.*

„TAUTIŠKOS GIESMĖS“ DĖMUO

Giesmė yra tai, kas šventa. Giedodami įsiurbiame tą šventybę iš žodžių ir gaidos, iš savo esybės ir žmonių santalkos, iš žemės ir dangaus.

Daugelį šiandien mums žinomų dainų lietuviai nuo seno vadino giesmėmis – sutartines, žiemos ir vasaros saulėgrįžos, rugiapjūtės apeigų giedojimus, kaip ir nacionalinio atgimimo, Nepriklausomybės ir Sąjūdžio dainas – „Lietuva brangi“, „Kur bėga Šešupė“, „Bunda jau Baltija“, kitas. Jomis steigė ir dabar tebesteigia darną su laiku ir laikmečiu, su gamta ir pasauliu, su Tėvyne, žmonėmis ir dievais.

Tai žmonių patyrimų, pasaulėvaizdžio, tikėjimų sukurti reiškiniai, ir toliau kuriantys patį žmogų – šviesų, taurų, „nekasdienį ir tauriai pakylėtos mąstysenos“.

Tokia yra ir Vinco Kudirkos „Tautiška giesmė“. Čia svarbi ir V. Kudirkos asmenybė, kuri, kaip ir jo himnas, byla mums per Savivoką. Jį giedodamas pats autorius taria: „...Rodos pripildo krūtinę rami, smagi šiluma, rodos, naujos jėgos pradeda rastis... Rodos, išaugau išsyk, ir tas pasaulis jau man per ankštas... Pajutau save didžiu, galingu, pasijutau lietuviu esąs“.

Į keturis himno posmus sutalpintas Lietuvos pasaulis – jos praeitis, dabartis ir ateitis, žmonių bendruomenė, jos siekiai, jausmai ir amžinųjų vertybių ilgesys. Tėvynė Lietuva yra tas sakramentas, vienybės ryšys, jungiantis visus tautiečius jos pačios akivaizdoje. Pirmieji himno žodžiai – „Lietuva, Tėvyne mūsų“ įgavę Absoliuto reikšmę.

„Giesmė...“ – tautinio protesto simbolis, tautos laisvės išraiška, Lietuvos Nepriklausomybės vėliava, gyvybės kaina. Joje iškelti tautos idealai, amžinosios jos dvasios vertybės, aukštų tautinių, pilietinių, etinių ir demokratinių vertybių imperatyvas, nurodantis tautai, kokiu keliu jai eiti.

Į giesmę sudėti laisvos valstybės kertiniai akmenys – Tėvynės praeities stiprybė, dora, šviesa, tiesa, vienybė, darbai žmonių gėrybei.

V. Kudirkos šviesa – lietuvybė, lietuvių kalba, lietuviški raštai (buvo laikai, kai žmonės turėjo gėdytis savo prigimtos kalbos), šiandien pridėtume gerumą, grožį, išminties siekimą.

Dora – nesavanaudiškas darbas Lietuvai, tas pats vienybės siekimas, draugiškumas, ji neturi nieko bendra su gražiomis apsimetėlių (davatkų) kalbomis, tai objektyvus tautos negerovių, ydų (tamsumo, pasyvumo, apatijos, apsnūdimo, bailumo) įvertinimas: „Dėl ko pas mus tiek daug liūdnų žinių? Viena liūdna, kita – dar liūdnesnė“.

Tiesa – neatskiriama nuo teisingumo, tvirtų, drąsiai išsakomų principų, sąžiningumo (didelė valdininkų armija – plėšikų gauja).

Vienybė: žmonių santaika, tolerancija vienas kitam, broliška meilė, atjauta, „reikalas Tėvynės dėl visų yra vienas, jis yra aukštesnis už egoizmą skirtingų partijų“. – „Kai santaika, ir mažos valstybės tarpsta, kai nesantaika – griūva ir didelės“.

*Lietuvos himnas. Lietuvos nacionalinis muziejus, Vilnius, 2005, 94 p.*

*V. Kudirkos bei jo „Tautiškos giesmės“ nuostatų, minčių atitikmenų galima rasti ir tautosakoje, o visa tai pateikti – bendražmogiškų idėjų perspektyvoje.*

...........................................................................................................................................

PABAIGAI – ugnies įžiebimui, uždegimui ☺

**Mes – savo kultūra, istorija, tradicijomis besirūpinantys, vertybėmis besivadovaujantys žmonės – esame didelė, stipri, taiki, laisva, šviesi kariauna ir galime tikrai daug nuveikti.**

Ruošdamiesi švęsti valstybės atkūrimo 100-metį ir Folkloro dieną savo pasitelkta medžiaga, mintimis, nusiteikimu, jausmais:

* Pabrėžkime ne išorės jėgas, o paties žmogaus vidines nuostatas, savivoką, valią, galias;
* Susiekime su dabartimi, šiandienos skauduliais, parodykime, kaip tautos paveldas gali prisidėti prie visuomenės, žmogaus augimo, kaip jis gali pagražinti dabartį, tinkamai kreipti ateitį;
* Tikėkime Tėvyne ir savąja tauta bei kultūra, neškime žinią apie tai ir pamatinius žmogaus buvimo dalykus, laikykime tai savo paskirtimi (misija).

 Šventę sukursime tik visi drauge to siekdami!

Parengė Vida Šatkauskienė

Tel. (8 5) 261 25 40

El. paštas satkauskiene@lnkc.lt